في تونس عندنا مجموعة ثروات يستغلو فيها الاجانب : نفط ،غاز ، ملح و الله أعلم شنوة آخر. نحنا كتوانسة الدوسي هذا غامض تماما بالنسبة لينا، ماعندناش معلومات كاملة على العقود و المعاهدات و الكميات الحقيقية المستخرجة و المرابيح و كل مايتعلق بالموضوع مانعرفو عليه شي تقريبا.
و الي يتداول كلو كلام من الزوز أطراف سواء الي يقولو إنو تونس تعوم فوق البترول أو الي يقولو إنو معندنا شي و تونس في “هبطة!”، كلو كلام لا حجج و لا براهين أما آش علينا فيهم.
الي يلزم نفهموه هنا إنو عندنا إشكال شفافية و مدام عندنا إشكال شفافية معناها إنو عندنا شبهات فساد و باز عندنا إتفاقيات تحت الطاولة و قهاوي و رشاوي .
السؤال الثاني المطروح و الي غاب على أغلب الي حكو في الموضوع هو: علاش البرانية يستخرجو ثرواتنا و أحنا مجرد خدامة عندهم؟ و من بعد يعطونا الي كتب من ربي !!!
علاش موش أحنا التوانسة الي نستخرجو ثرواتنا كبرت أو صغرت و ناحنا الي نبيعوها و الربح بكلو يولي لينا ؟؟؟ علاش لا ؟؟؟
* إجبارية حل الدوسيات و محاكمة الفسا د:
نبداو من الأول الدوسي هذا علاش مسكر ؟؟؟ هو الحق القضية مهيش متعلقة بالدوسي هذا كهو. بل الأغلبية المطلقة للمعاهدات و الاتفاقيات مع الأجانب من أصعب ماثما في تونس الإطلاع و النفاذ ليها .
من جهة أخرى الحكومة و الإدارة التونسية كأنهم صندوق أسرار كلو غامض و مسكر في وجه التونسي بالف مفتاح و مفتاح !! و هاذا لكلو علاش ؟؟.
كيف نرجعو لصلب القضية و نشوفو أسباب هذا الغموض نلقو إنو الدولة التونسية عندها أساس فكري في التعامل مع الشعب، هوا إنها تعتبر الشعب مايفهمش في حتى شي و مهوش باش ينجم يفهم المعلومات الي تخص السياسة و اقتصاد البلاد، لذا فإنها تعتبر زايد نعطو المعلومات للشعب و خليه أكاكا جاهل و هذا أصلح باش يكون سهل الإنقياد .
كذلك الفساد مستشري في كل القطاعات و الإدارات : تعيينات ، مناظرات ، طلبات عروض ، بتات ، استشارات ، بيعات ، شريات ، رخص… لكلها تحوم حولها شبهات فساد و سوء ادارة و جاعيل و رشاوي و اكتاف… و لذا من مصلحة كل المسؤولين و الحكام إنو المعلومات مايعرفها حد و أكاك تقعد تصويرة النظام نظيفة في الرأي العام و السلطة مرتاحة !!! و هذا الي يخلي في تونس عندنا لوبي متاع تجهيل في الصحافة المتحالف مع عصابات الدولة .
للنا نجو نلقو إنو أهم مطلب تنجم تربحو الأمة التونسية هو حل كل الدوسيات الي تهم الدولة و خصوصا العلاقات مع الأجانب و للنا الشافية لازمها تكون هي المطلب العام و الهدف المقدس في المرحلة هذه.
* من التأميم الى التونسة :
المطلب الشعبي العام الي درج هوا “التأميم” و لهنا لازم نوضحو حاجة : التأميم معناها إنو الثروة هي ملك الأمة و عندنا في تونس الثروات الباطنية بطبيعتها ماهيش ملك الأجانب أو الخواص و إنما هي ملك الدولة الي هي التجسيد السياسي و القانوني للأمة . و هذا علاش الشركات ياخذو رخص البحث، التنقيب و الإستغلال من الحكومة ويخضعو للقانون التونسي .
يعني لهنا نلقو إنو الثروات الباطنية بطبيعتها مأممة، إذا وينو المشكل ؟؟؟
الإشكال انو الشركات الأجنبية هي الي تتحكم في العملية بكلها من : البحث و التنقيب إلى النقل و التكرير، و لهنا نلقو إنو دولتنا تكري في الثروات الطبيعية للشركات و هكا هوما الي يخاطرو بفلوسهم في الإستثمار و يملكو التقنيات و الآلات و لذا فإنهم يجنو الأرباح و تونس يقعدلها الفتات !!!!
شنوة الحل ؟؟؟؟
في أول الإستقلال مكانش عندنا لا الكفائات و لا الامكانيات لالاستثمار و لذا قعدنا تحت رحمة الأجانب، اما تو الأمور تبدلت و ولاو عندنا مهندسين و كفائات تقنية و شركات تونسية تخدم في المجال و لذا أصبح لازم علينا ننتقلو الى تونسة الاستثمار في الثروات الباطنية .
التنوسة معناها إنو كل الأنشطة المتعلقة بالبحث و التنقيب و الستخراج و التكرير و النقل لكل الثروات الطبيعية التونسية لازم يقومو بها التوانسة و التوانسة فقط .
لهنا يجي واجب الدولة أولا بالقانون الي لازم يتعمل فيه مجلة خاصة و في صورة ما الخواص التوانسة ماحبوش يخاطرو فمن واجب الدولة إنها تعمل شركة عمومية تحتكر المجال حتى لين يتطورو الشركات الخاصة و يقبلو انهم يخاطرو فيه .
الشركة التونسية للأنشطة البترولية الي هنا في عوض ما تبدا تبحث و تنقب و تخاطر ، قاعدة مجرد فرايجية و سعات شريك صغير للأجانب في الاستثمار و هكا عمليا هي كيف بيها كيف بلاش !!!
مربط الفرس:
التونسة تعني إنو الأمة تعمل على روحها في إستغلال ثرواتها الطبيعية سواء شوية و الا برشا ، هكا كتوانسا يلزم نتحملو مسؤولياتنا و نتعدو مرحلة التبعية و ممكن نولو نستثمرو في دول أخرى و نتطورو في مجالات ما أوسع موش مجرد فرايجية يبكو على ثرواتهم المنهوبة.
* التحرر من وضع تصدير الخام :
تو ننظرو للمسألة بنظرة أوسع نلقو إنو خاطي الثروات الباطنية عندنا ثروات فلاحية تتصدر خام كيما زيت الزيتون و التمر و القوارص … الي الأجانب يعلبوهم و يسوقوهم بأسمائهم و يبرحو فيهم أضعاف أضعاف السوم الي شروه بيه من تونس. المسألة هذي سماها خير الدين باشا(1800) : “الشين” معندناها العار ، العار إننا نتعبو و نخدمو و من بعد نعطو ثمرة جهدنا للبراني بالرخيص و هو ما يقوم كان بالتعليب و هكا نحنا نحطو رواحنا في وضع المستغل بإرادتو لأنو ماطورناش قدراتنا التقنية في مجالات التعليب الي هي مسائل بسيطة .
إذا الخواص المستثمرين التوانسا ما أقدموش على الخطوة هذه يلزم الدولة تتكفل هي بيها و تضمن الحقوق التونسية، هذا بالقانون الي لازم ينص إنو مايخرج حتى شي من تونس خام و إنو كل المنتوجات تصنع و تعبئ و تعلب في تونس و من بعد تتصدر بالسوم العالمي و الربح بكلو يبقى لتونس.
حينها باش تكون بدايات السيادة الإقتصادية وين نولو نحنا المتحكمين في ثرواتنا و متصرفين فيها موش مستسلمين للاستغلال الاجنبي تحت حجة : ما نجموش و ما يخلوناش .
حقيقة أزمتنا هي أزمة خوف و إستيناس بالتبعية و إرتياح للربح السهل القليل من غير جهد كبير. و لذلك تونس لازم تولي متحكمة في كل ثرواتها و مصنعة لكل المنتوجات منهم مش مجرد مصدر للخام و في تبعية مطلقة لأبسط الأشياء .
كيف تتوفر عندنا الإرادة السياسية و هذا ماينجم يجي كان بالوعي القومي وقتها إنجمو نطرحو أعمال الحقيقية و الخطوات السياسية الإقتصادية لتحرر طاقة الأمة من القيود و المكبلات البرانية و نبدو في الإقلاع الإقتصادي الي منو هو و بيه هو كهو يتحقق الرفاه الاجتماعي و تتحسن ظروف الحياة التونسية و تبدا الأمة في الفعل التاريخي الي غايبين عليه عندنا فوق الألف عام.
Visits: 678
مصنف ب اقتصاد, السيادة التونسية, ثروات, ثروات طبيعية, سياسة اقتصادية
إقتصاد
السيادة التونسية
تونسة الثروات
تصفّح المقالات
المقالة السابقة
الثروة و تقدم الأمم
المقالة التالية
وعي تونسي جديد بالثروات الطبيعية
وسوم
أمة تونسية إرادة إستقلال إقتصاد إنتاجي ارادة القوة استعمار استقلال اقتصاد الأمة التونسية الاستعمار الفرنسي البطولة التونسية التبذير في الميزانية الثورة الثورة التونسية الحركة الوطنية الدولة الدولة التونسية السيادة التونسية القوة القومية التونسي القومية التونسية بطولات تاريخية تاريخ تاريخ تونس تجريم الإستعمار تجريم الإستعمار الفرنسي تونس ثروات طبيعية ثقافة ثورة ثورة تونس جرائم الإستعمار حرية سيادة سياسة سياسة اقتصادية سياسة خارجية شخصية تونسية فرنسا فلاحة قومية تونسية مقاومة ميزانية نقابة وعي
القومية التونسية
مجلة إلكترونية جامعة تنطق بالفكر القومي التونسي في كل المجالات التي تهم الواقع التونسي حول السياسة و الثقافة و الاقتصاد و الفن و التاريخ.